So lyk Bok-rugby | Rapport
So lyk Bok-rugby
Met Kane Douglas wat net verslae kan toekyk, storm die Bok-agtsteman Duane Vermeulen gister vorentoe. | Foto: DEAAN VIVIER
Selfs die geliefde Corrie Sanders, vir wie Loftus gister voor-af vlugtig stil was, sou inskiklik vir dié uitklophou geknik het.Terug tuis was die Bok-span gister geen grap nie – en met 'n spesiale Bryan Habana-driekuns het hulle Robbie Deans se versukkelde Wallabies vir 'n slag weer ernstig gebêre.Net soos dit hoort hier op die Bok se Hoëveld-heiligdom.'n Linker voor rustyd en 'n sterker regter daarna. Op 31-8 het die Aussies vir moeggepraat op die sitvlak gevoel én die Bokke aan 'n bonuspunt-sege begin smul. Nog voor die omdraaislag was die Aussie-senter Adam Ashley-Cooper létterlik kats-wink geloop toe Zane Kirchner die tweede drie wou druk.Dié was toe nie 'n drie nie – een van 'n paar kanse wat verlore gegaan het om die rustyd-voorsprong op net 14-3 te los.Dié verspeelde kanse en nog stelskop-sondes het die Aussie-skade op die dag streng beperk.Maar as jou arsenaal op die aanval gelaai is, is dit nie nodig om agterna die stelskopper te braai nie.Toe die losskakel-debutant Johan Goosen sy tweede stelskop vroeg in die wedstryd skeeftrek, is daar vir 'n oomblik oor dié waagstuk gewonder...Ja, een kêrel op die pawiljoen, met agterdogtige skuim in sy Powerade-bottel, het selfs orent gekom om te roep: "Waar's Morné"?Goosen se nukke met die mikke was gou vergete toe hy begin doen het wat daar voor gevra is – oorslaan-aangeë, gapings en alles meer wat vindingryk is.Só 'n houding is aansteeklik. Hoe vindingryk was Bryan Habana se tweede drie in die tweede helfte nie!Net so 'n bietjie meer as met sy eerste voor rustyd, toe Ruan Pienaar se aangee uit die duikslag ná goeie fasespel vir Habana oorgestuur het.Goeie balbesit is positief aangewend. Werklik!So ook toe Kirchner vroeër Suid-Afrika se eerste drie gedruk het. Weer het Ashley-Cooper hom vergeefs probeer keer.Teen die tyd wat Habana sy voormalige tuisveld met 'n derde juweel van plesier laat kreun het, was alles al vergeefs vir Nathan Sharpe se futlose manskappe.Dié Bok-blits het hul dronk gehol, Francois Louw het die losstryd verreweg gewen en Eben Etzebeth het Sharpe dié keer in alle afdelings laat huil sonder om eers met sy kop na hom te mik. Die Bok-breier, Heyneke Meyer, weet sy jong agttal is gister regoor hul teenstanders.Só gemaklik het die tuisspan galop dat splinterboude soos Pat Lambie en Elton Jantjies selfs speelkans gekry het.Toe Mike Harris na die einde se kant toe die Australiërs se troosdrie druk en die doelskop vlieg links verby, was dit ook net reg so. Want gister het die Wallabies so wragtiewaar nie dubbelsyfers verdien nie.Hulle is goed gelooi. En om eerlik te wees, die Bokke kon die Wallaby-velle eintlik geheel en al afgetrek het.